Uredba Sveta (EGS) št. 2930/86

z dne 22. septembra 1986

o določanju značilnosti ribiških plovil

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 43 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ker se skupna ribiška politika sklicuje na značilnosti ribiških plovil, kot so na primer dolžina, širina, tonaža, datum začetka obratovanja in moč motorja;

ker je treba za določanje značilnosti ribiških plovil uporabljati enake predpise, da se poenotijo pogoji za opravljanje dejavnosti v Skupnosti;

ker naj bi sprejete opredelitve v čim večji meri odražale tiste opredelitve značilnosti plovil, ki jih sedaj uporabljajo v državah članicah; ker bi moralo delovanje Skupnosti na tem področju zato temeljiti na priporočilih, ki so jih že sprejele strokovne mednarodne organizacije;

ker je Torremolinoško mednarodno konvencijo o varnosti ribiških plovil (1977), sestavljeno pod pokroviteljstvom Mednarodne pomorske organizacije (IMO), že ratificiralo več držav članic in bi jo po Priporočilu 80/907/EGS [3] morale ratificirati še ostale;

ker so Mednarodno konvencijo o merjenju tonaž ladij, sestavljeno v Londonu leta 1969 pod pokroviteljstvom omenjene organizacije, že ratificirale vse države članice, z izjemo Velikega vojvodstva Luksemburga in Portugalske republike;

ker je Mednarodna organizacija za standardizacijo sestavila standarde o motorjih z notranjim izgorevanjem, ki jih v veliki meri v državah članicah že uporabljajo,

SPREJEL NASLEDNJO UREDBO:

Člen 1

Splošne določbe

Opredelitve značilnosti ribiških plovil, sprejete s to uredbo, veljajo za vse predpise Skupnosti v zvezi z ribištvom.

Člen 2

Dolžina

1. Dolžina plovila je celotna dolžina, opredeljena kot razdalja v ravni liniji med skrajno točko premca in skrajno točko krme.

V tej opredelitvi:

(a) premec vključuje neprepustno konstrukcijo ladijskega trupa, kaštel, statvo in sprednji branik, če je vgrajen, izključuje pa poševnik in varovalne ograje;

(b) krma vključuje neprepustno konstrukcijo ladijskega trupa, zrcalno krmo, palubo nad krmo, izvlečišče za vlečno mrežo in branik, izključuje pa varovalne ograje, drogove, pogonski mehanizem, krmila in krmilni mehanizem ter lestve in ploščadi za potapljače.

Celotna dolžina se meri v metrih z natančnostjo dveh decimalk.

2. Kadar je v zakonodaji Skupnosti omenjena dolžina med navpičnicama, se le-ta opredeli kot razdalja, izmerjena med sprednjo in zadnjo navpičnico, določeno z Mednarodno konvencijo za varnost ribiških plovil.

Dolžina med navpičnicama se meri v metrih z natančnostjo dveh decimalk.

Člen 3

Širina

Širina plovila je največja širina, opredeljena v Prilogi I k Mednarodni konvenciji o izmeritvi ladij.

Celotna širina se meri v metrih z natančnostjo dveh decimalk.

Člen 4

Tonaža

1. Tonaža plovila je bruto tonaža, določena v Prilogi I k Mednarodni konvenciji o izmeritvi ladij.

2. Ko je v predpisih Skupnosti omenjena neto tonaža, se le-ta opredeli, kot je določeno v navedeni Prilogi I.

Člen 5

Moč motorja

1. Moč motorja je skupek največje neprekinjene moči, ki se lahko izmeri pri vztrajniku posameznega motorja in jo lahko z mehaniko, elektriko, hidravliko ali z drugimi sredstvi uporabimo za pogon plovila. Kadar pa je reduktor vgrajen v motor, se moč meri pri izhodni prirobnici reduktorja.

Moč, ki jo motor porabi za pogon pomožnih strojev, se ne odšteje.

Enota za prikaz moči motorja je kilovat (kW).

2. Neprekinjena moč motorja se določi v skladu z zahtevami, ki jih je sprejela Mednarodna organizacija za standardizacijo v svojem priporočenem Mednarodnem standardu ISO 3046/1, 2. izdaja, oktober 1981.

3. Spremembe, potrebne za prilagajanje zahtev iz odstavka 2 o tehničnem napredku, se sprejmejo v skladu s postopkom iz člena 14 Uredbe (EGS) št. 170/83 [4].

Člen 6

Datum začetka obratovanja

Datum začetka obratovanja je datum prve izdaje uradnega varnostnega spričevala.

Če uradno varnostno spričevalo ni bilo izdano, šteje za datum začetka obratovanja datum prve vknjižbe v uradno evidenco ribiških plovil.

Če so ribiška plovila začela obratovati pred dnevom začetka veljavnosti te uredbe, šteje za datum začetka obratovanja datum prve vknjižbe v uradno evidenco ribiških plovil.

Člen 7

Končne določbe

1. Ta uredba začne veljati prvi dan tretjega meseca po objavi v Uradnem listu Evropskih skupnosti.

2. Členi 2, 3, 4 in 5 veljajo za značilnosti plovil, ki so začela obratovati pred datumom začetka veljavnosti te uredbe, šele od 18. julija 1994, nanašajo pa se na značilnosti omenjenih plovil, ki so bile spremenjene med datumom začetka veljave te uredbe in 18. julijem 1994.

Ta uredba je v celoti zavezujoča in se neposredno uporablja v vseh državah članicah.

V Bruslju, 22. septembra 1986

Za Svet

Predsednik

M. Jopling

[1] UL C 356, 31.12.1985, str. 64

[2] UL C 88, 14.4.1986, str. 103

[3] UL L 259, 2.10.1980, str. 29.

[4] UL L 24, 27.1.1983, str. 1

--------------------------------------------------